
RAPORT

asupra propunerii legislative privind completarea art.136 din Legea nr.304/2004 privind organizarea judiciară
                 În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă privind completarea art.136 din Legea nr.304/2004 privind organizarea judiciară, trimisă Comisiei juridice, de disciplină şi imunităţi cu adresa nr. Pl-x 464 din 26 octombrie 2009 şi  înregistrată cu nr.31/950 din  27 octombrie 2009.  
                 Potrivit prevederilor  art. 75 din Constituţia României, republicată şi ale art. 92 alin. (8) pct. 2 din Regulamentul Camerei Deputaţilor, republicat, cu modificările ulterioare, Camera Deputaţilor este prima Cameră sesizată.
      Propunerea legislativă are ca obiect de reglementare completarea art.136 din Legea nr.304/2004 privind organizarea judiciară, republicată, cu modificările şi completările ulterioare, în sensul preluării prin transfer de către Înalta Curte de Casaţie şi Justiţie a personalului şi a logisticii direcţiilor financiar-contabile şi de investiţii, precum şi punerii la dispoziţie de către Ministerului Justiţiei şi Libertăţilor Cetăţeneşti a spaţiilor necesare desfăşurării activităţii acestora. Prin art.2 din Ordonanţa de urgenţă a Guvernului nr.137/2008 pentru prorogarea unor termene, a fost prorogat termenul prin care atribuţiile Ministerului Justiţiei şi Libertăţilor Cetăţeneşti privind gestionarea bugetului curţilor de apel, tribunalelor specializate şi al judecătoriilor vor fi preluate de Înalta Curte de Casaţie şi Justiţie începând cu data de 1 ianuarie 2010.

Consiliul Legislativ, prin avizul nr.1193 din 15 octombrie 2009, a avizat favorabil, cu observaţii şi propuneri, iniţiativa legislativă.
Comisiei pentru muncă şi protecţie socială a Camerei Deputaţilor a avizat favorabil propunerea legislativă, conform  adresei cu nr.27/564 din 4 noiembrie 2009.

Consiliul Superior al Magistraturii a avizat favorabil iniţiativa legislativă, în temeiul art. 38 alin.(3) din Legea nr. 317/2004 privind Consiliul Superior al Magistraturii, republicată, cu modificările şi completările ulterioare, conform Hotărârii nr. 2002 din 5 noiembrie 2009.
     În conformitate cu prevederile art. 61 din Regulamentul Camerei Deputaţilor, republicat, membrii  Comisiei juridice, de disciplină şi imunităţi au examinat propunerea legislativă în şedinţa din 10 noiembrie 2009. 
La dezbateri au participat, în calitate de invitat, din partea Ministerului Justiţiei şi Libertăţilor Cetăţeneşti, domnul Gabriel Tănăsescu - secretar de stat, din partea Consiliului Superior al Magistraturii, domnul Nicolae Constantin – director, din partea Înaltei Curţi de Casaţie şi Justiţie, domnul Anton Pandrea – preşedinte Secţia penală.
Din numărul total de 25 deputaţi ai  Comisiei juridice, de disciplină şi imunităţi au participat la dezbateri 14 deputaţi.
La această propunere legislativă au fost depuse amendamente scrise de către Înalta Curte de Casaţie şi Justiţie, însuşite şi de către Consiliul Superior al Magistraturii. 
                În urma dezbaterilor, membrii Comisiei juridice, de disciplină şi imunităţi au hotărât, cu majoritate de voturi (13  voturi pentru şi o abţinere) să supună plenului Camerei Deputaţilor adoptarea propunerii legislative privind completarea art.136 din Legea nr.304/2004 privind organizarea judiciară, cu amendamentele admise prezentate în Anexa la raport.
În raport cu obiectul şi conţinutul reglementării, propunerea legislativă face parte din categoria legilor organice.

Pl.x. 464/2009
	Nr. crt.
	Text propunere legislativă
	Text propus de comisie

(autor amendament)
	Motivare

	1.
	L E G E privind completarea art. 136 din Legea nr.304/2004 privind organizarea judiciară
	Nemodificat
	

	2.
	Articol unic. – La articolul 136 din Legea nr. 304/2004 privind organizarea judiciară, republicată în Monitorul Oficial al României, Partea I, nr. 827 din 13 septembrie 2005, cu modificările şi completările ulterioare, se introduc două noi alineate, alineate (2) şi (3), cu următorul cuprins:


	Articol unic. – După alineatul (1) al articolului 136 din Legea nr. 304/2004 privind organizarea judiciară, republicată în Monitorul Oficial al României, Partea I, nr. 827 din 13 septembrie 2005, cu modificările şi completările ulterioare, se introduc trei noi alineate, alin. (2), (3) şi (4), cu următorul cuprins:

Autor: Comisia juridică, de disciplină şi imunităţi
	Pentru respectarea normelor de tehnică legislativă

	3.
	
	(2) Până la data de 1 ianuarie 2010, personalul din cadrul direcţiilor de specialitate ale Ministerului Justiţiei şi Libertăţilor Cetăţeneşti care exercită atribuţii referitoare la gestionarea bugetului curţilor de apel, al tribunalelor, al tribunalelor specializate şi al judecătoriilor se preia, prin transfer, de la Ministerul Justiţiei şi Libertăţilor Cetăţeneşti, cu acordul acestuia, de către Înalta Curte de Casaţie şi Justiţie şi îşi păstrează statutul avut la data transferului.

Autor: Comisia juridică, de disciplină şi imunităţi
	 Comisia consideră că se impune ca administrarea bugetului să fie realizată de către Înalta Curte de Casaţie şi Justiţie, pentru buna desfăşurare a activităţii instanţelor judecătoreşti.
Comisia solicită ca acordul personalului ce urmează a fi preluat de către ÎCCJ de la Ministerul Justiţiei şi Libertăţilor Cetăţeneşti să fie reglementat legal în art.136 din Legea nr.304/2004.

	4.
	(2) Până la data de la care Înalta Curte de Casaţie şi Justiţie îşi organizează direcţiile de specialitate financiar-contabilă şi de investiţii, în vederea asigurării operaţiunilor financiar-contabile privind veniturile şi cheltuielile instanţelor judecătoreşti – curţi de apel, tribunale, tribunale specializate şi judecătorii -, personalul direcţiilor financiar-contabile şi de investiţii se preia, prin transfer de la Ministerul Justiţiei şi Libertăţilor Cetăţeneşti, cu acordul acestuia, de către Înalta Curte de Casaţie şi Justiţie, păstrându-se organigrama şi persoanele angajate pe aceste posturi
	(3) Direcţiile de specialitate al căror personal se preia, prin transfer, se stabilesc prin protocol încheiat între Înalta Curte de Casaţie şi Justiţie şi Ministerul Justiţiei şi Libertăţilor Cetăţeneşti.
Autor: Comisia juridică, de disciplină şi imunităţi
	Pentru operaţionalizarea transferului şi pentru detalierea aspectelor aferente unui transfer de buget si personal, care nu pot fi incluse în lege.

	5.
	(3) Ministerul Justiţiei şi Libertăţilor Cetăţeneşti pune la dispoziţie spaţiile corespunzătoare pentru direcţiile de specialitate financiar-contabilă şi de investiţii prevăzute la alin. (2), cu plata aferentă a utilităţilor.

	(4) Până la data de 1 ianuarie 2010, Guvernul României va asigura Înaltei Curţi de Casaţie şi Justiţie spaţiul necesar desfăşurării activităţii personalului care exercită atribuţii referitoare la gestionarea bugetului curţilor de apel, al tribunalelor, al tribunalelor specializate şi al judecătoriilor, prin trecerea acestuia din administrarea Ministerului Justiţiei şi Libertăţilor Cetăţeneşti în administrarea Înaltei Curţi de Casaţie şi Justiţie.

Autor: Comisia juridică, de disciplină şi imunităţi
	Comisia a apreciat că, având în vedere faptul că atribuţiile referitoare la gestionarea bugetului instanţelor judecătoreşti vor fi exercitate în mod permanent de Înalta Curte de Casaţie şi Justiţie, se impune ca spaţiul în care îşi desfăşoară activitatea personalul preluat să fie trecut în administrarea instanţei supreme.

